section_heading: Uzroci i dijagnoza
paragraph_text: Duchennova mišićna distrofija monogenska je nasljedna bolest i nasljeđuje se X-vezano recesivno. Najveći broj slučajeva bolesti nastaje nasljeđivanjem od roditelja, a manji broj zbog novonastalih mutacija u genu za distrofin. Posljedica je nedostatak distrofinskog proteinskog kompleksa. To je subsarkolemarni protein koji povezuje citoskelet mišićnog vlakna i ekstracelularni matriks kroz staničnu membranu. Odsutnost distrofina omogućuje kalciju da prodre u sarkolemu (staničnu membranu). Promjene u kalcijevim signalnim putevima uzrokuju ulazak vode u mitohondrije, koji zatim pucaju. U složenom kaskadnom procesu koji uključuje nekoliko putova i koji se jasno ne razumije, povećani oksidativni stres unutar stanice oštećuje sarkolemu i na kraju rezultira smrću stanice. Mišićna vlakna prolaze kroz nekrozu i na kraju se zamjenjuju masnim i vezivnim tkivom.